SKRIFTLIG FORESPØRGSEL E-2251/99

af Pedro Marset Campos (GUE/NGL) til Kommissionen

(1. december 1999)

Om: Flaskegasdepot (LPG) tilhørende firmaet Repsol Butano i Alumbres (Murcia, Spanien)

Befolkningen i Alumbres er meget foruroliget over det flaskegasdepot, som firmaet Repsol Butano har anlagt få meter fra det bebyggede område i Alumbres, som er det eneste sted i hele Escombreras-dalen, hvor der ligger et gasdepot.

I begyndelsen var depotet placeret 300 meter fra bykernen. Efter flere klager blev depotet flyttet yderligere 150 meter væk. Befolkningen kræver, at depotet placeres mindst 3 km fra bykernen for ikke at løbe nogen risiko. Udover omtalte depot findes der i området omkring Alumbres 14 af de 28 sundhedsfarlige industrier, der er beliggende i Murcia-regionen.

I betragtning af, at der ikke er truffet de sikkerhedsforanstaltninger, der er nødvendige af hensyn til beboerne i området, og at disse heller ikke ved, hvorledes de skal forholde sig, hvis der sker ulykker i omtalte virksomheder i Cartagena kommune, og endelig at de lokale og regionale myndigheder ikke har reageret med særlig stor indfølingsevne i forbindelse med vedtagelsen af foranstaltninger, som endnu ikke er iværksat, bedes Kommissionen besvare følgende spørgsmål:

1. Har den kendskab til placeringen af dette depot?

2. Kan den oplyse, om EU har ydet finansiel støtte til gennemførelsen af projektet?

3. Mener den ikke, at de kompetente myndigheder bør iværksætte en særlig plan med henblik på at forebygge kemiske risici i dette område?

4. Kan den oplyse, om der er forelagt resultater af en undersøgelse af projektets indvirkning på miljøet i overensstemmelse med direktiv 85/337/EØF(1) om vurdering af visse offentlige og private projekters indvirkning på miljøet?

5. Finder den ikke, at man har krænket borgernes ret til fuld information om miljøanliggender som nedfældet i direktiv 90/313/EØF(2) om fri adgang til miljøoplysninger?

6. Kan den anmode om oplysninger om de foranstaltninger, de kompetente myndigheder har planlagt med henblik på at sikre, at dette projekt ikke får alvorlige følger for miljøet eller kommer til at forringe livskvaliteten for indbyggerne i Alumbres?

(1) EFT L 175 af 5.7.1985, s. 40.

(2) EFT L 158 af 23.6.1990, s. 56.

Svar afgivet på Kommissionens vegne Af Margot Wallström

(17. januar 2000)

Kommissionen har ikke kendskab til de forhold, det ærede medlem omtaler.

Hverken Den Europæiske Fond for Regionaludvikling eller Samhørighedsfonden yder støtte til flaskegasdepoter i Alumbres (Spanien).

De installationer, der nævnes i forespørgslen, falder formentlig ind under Rådets direktiv 96/82/EF af 9. december 1996 om kontrol med risikoen for større uheld med farlige stoffer(1). Ifølge nævnte direktiv er virksomhederne forpligtet til at træffe de nødvendige forholdsregler til at forebygge større uheld med farlige stoffer og begrænse følgerne heraf for mennesker og miljø. Anvendelsen af direktiv 96/82/EF afhænger af, hvor stor en mængde farlige stoffer der er oplagret i installationerne. Artikel 11 og 12 i direktiv 96/82/EF omhandler medlemsstaternes forpligtelser med hensyn til beredskabsplaner og fysisk planlægning. Direktivet er omsat til spansk ret ved R.D. 1254/1999, de 16 de julio, por el que se aprueban medidas de control de los riesgos inherentes a los accidentes graves en los que intervengan sustancias peligrosas.

Kommissionen ved ikke, om de pågældende installationer har været genstand for en miljørisikovurdering som foreskrevet i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet. Det skal dog understreges, at direktivets artikel 2 foreskriver, at projekter, der bl.a. på grund af deres art, dimensioner eller placering, kan få væsentlig indvirkning på miljøet, skal undergives en vurdering af denne indvirkning, inden der gives tilladelse. Denne bestemmelse gælder for projekter opført i bilag I og II til direktivet. I artikel 4.2 hedder det, at projekter, der henhører under bilag II skal undergives vurderingsproceduren, når medlemsstaterne finder det påkrævet på grund af projekternes karakter. Anlæg til oplagring af olie samt petrokemiske og kemiske produkter er opført i direktivets bilag II. Følgelig skal projekter inden for denne kategori undergives en vurdering i overensstemmelse med artikel 5-10, hvis medlemsstaterne finder det påkrævet på grund af deres karakter. Det skal bemærkes, at direktiv 85/337/EØF er blevet ændret ved direktiv 97/11/EF(2). Artikel 3.2 i direktiv 97/11/EF foreskriver imidlertid, at hvis en anmodning om tilladelse er indgivet inden 14. marts 1999, gælder bestemmelserne i direktiv 85/337/EØF i den form, de havde forud for ændringen.

De oplysninger, Kommissionen har fået af det ærede medlem, sætter den ikke i stand til at fastslå, om der er tale om en overtrædelse af Rådets direktiv 90/313/EØF af 7. juni 1990 om fri adgang til miljøoplysninger(3). Det skal bemærkes, at det i artikel 4 i direktiv 90/313/EØF hedder, at en person, som finder, at hans anmodning om oplysninger uden rimelig grund er blevet afslået eller ladt upåagtet eller er blevet utilstrækkeligt besvaret af en myndighed, kan anmode om retlig eller administrativ prøvelse af afgørelsen i overensstemmelse med den pågældende medlemsstats retsorden. Direktiv 90/313/EØF er omsat til spansk ret ved lov nr. 38/1995 af 13. december 1995.

Kommissionen vil henvende sig til de spanske myndigheder for at få nærmere oplysninger om de planlagte foranstaltninger, så det kan sikres, at projektet ikke får alvorlige følger for miljøet eller kommer til at forringe livskvaliteten for indbyggerne i Alumbres.

(1) EFT L 10 af 14.1.1997.

(2) EFT L 73 af 14.3.1997.

(3) EFT L 158 af 23.6.1990.